На основу члана 105. Закона о основама система образовања и васпитања (Сл.гласник РС, бр.88/2017 и 27/2018 –др.закони), Препоруке Владе Републике Србије од 14.02.2019.године и чл. 3. и чл. 21. Одлуке о Градском већу града Прокупља („Службени лист града Прокупља“ број 2/18), Градско веће града Прокупља на ванредној седници дана 15.02.2019. године, донело је:

ОДЛУКУ

о прекиду образовно-васпитног рада на територији града Прокупља

**Члан 1.**

Усваја се препорука Владе Републике Србије и прекида се образовно-васпитни рад у свим основним и средњим школама на територији града Прокупља у периоду од 18. до 24. фебруара 2019. године, тако да први радни дан за основне и средње школе буде 25. фебруар 2019. године, да би се смањио ризика од ширења вируса грипа.

**Члан 2.**

Након престанка разлога за прекид образовно-васпитног рада, школа надокнађује пропуштени рад, на начин који одреди школа, по одобрењу министра, у договору са Школском управом Ниш.

**Члан 3.**

Предшколска установа „Невен“ ће радити по распореду рада за време зимског распуста, уз препоруку родитељима да, уколико су у могућности, задрже децу у кућним условима, а да децу које имају симптоме сличне грипу не доводе у колектив.

**Члан 4.**

Ова Одлука ступа на снагу даном доношења.

Одлуку доставити: предшколској установи, основним и средњим школама на територији града Прокупља.

**ГРАДСКО ВЕЋЕ ГРАДА ПРОКУПЉА**

Број: 06- 12 /2019-02

Дана: 15.02.2019.

ПРЕДСЕДНИК ГРАДСКОГ ВЕЋА

Александар Симоновић

ОБРАЗЛОЖЕЊЕ:

Влада Републике Србије је на седници одржаној 14.02.2019. године донела Препоруку свим јединицама локалне самоуправе да се распуст у основним и средњим школама продужи и током следеће недеље, како би се смањио ризик од ширења вируса грипа међу децом школског узраста и спречила појава епидемије.

Након провере стања са надлежним службама, утврђено је да је на територији града Прокупља ситуација следећа:

У Општој болници „Др Алекса Савић“ тренутно је хоспитализовано 24 пацијената код којих се сумња на грипозно стање.

У Дому здравља евидентиран је следећи број оболелих: у задњој недељи јануара – 40 оболелих, у првој недељи фебруара – 102 оболела, у другој недељи фебруара – 105 оболелих .

Како је по речима др Александара Цветановића, епидемиолога, број оболелих скочио са ниске на средњу вредност, а највећи број оболелих, око 60 процената, чине деца и млади до 18 година, пожељно је, иако ситуација није алармантна, продужити школски распуст за још недељу дана, да би се зауставило ширење вируса грипа. Такође, пропоручује се родитељима предшколске деце да, уколико су у могућности, задрже децу у кућним условима, а да децу које имају симптоме сличне грипу (кашаљ, температуру, малаксалост) не доводе у колектив.

Руководилац

Одељења за друштвене делатности

Леја Митровић